google/wiki40b huggingface dataset:
Eddie Marsan

Karriere

Marsan har lang fartstid i bransjen og har spilt biroller i utallige kjente filmer og TV-serier. Han er først og fremst kjent fra filmer som Gangs of New York (2002), 21 Grams (2003), V for Vendetta (2005), The New World (2005), Mission: Impossible III (2006), Illusjonisten (2006), Miami Vice (2006), Hancock (2008), Sherlock Holmes (2009), War Horse (2011) og Sherlock Holmes: A Game of Shadows (2011). Han er snart aktuell som en av dvergene i Snow White and the Huntsman (2012).
Regissører han har jobbet for opp gjennom karrieren inkluderer berømte filmskapere som Martin Scorsese, Michael Mann, Steven Spielberg, Terrence Malick, Woody Allen, J.J. Abrams og Guy Ritchie.
NM i hopp uten tilløp 1992

NM i hopp uten tilløp 1992 var en del av NM i friidrett 1992.
Mesterskapet ble arrangert på Politihøgskolen i Oslo 29. februar. Arrangør var Oslo Politis IL.
Giaches de Wert

Liv

Giaches de Wert ble født i området Mechelen – Antwerpen. Han var en kort periode korgutt i hoffkapellet til markise Marie Carona i Avellino ved Napoli. Fra 1550 fikk han opplæring av landsmannen Cipriano de Rore ved hoffet i Ferrara.
I 1553 slo han seg ned i Novellara ved Mantova der han ble maestro di cappella hos Gonzagaene. Fra 1561 var han medlem av hoffkapellet i Parma, som på den tiden ble ledet av læreren Cipriano de Rore. de Wert slo seg ned i Mantova for godt i 1565, først var han kapellmester ved S. Barbara, deretter som hertug Guglielmo Gonzagas komponist og kapellmester. I årene etter 1570 var de Wert nært knyttet til  Estefamiliens hoff i Ferrara som på den tiden var et aktivt kultursenter, spesielt kjent for sitt progressive musikkmiljø.

Verk

Giaches de Wert skrev motetter og annen kirkemusikk. Størst betydning fikk han med madrigalene han i sine modne år skrev til tekster av Torquato Tasso og Giovanni Battista Guarini. Madrigalene influerte madrigalkomponistene sent på 1500-tallet, spesielt Claudio Monteverdi. Disse sene verkene ble retningsgivende for utviklingen av musikken i tidigbarokken.
De Stijl

De Stijl var en kunstbevegelse som startet i Nederland i 1917. De tre mest sentrale personene bak bevegelsen var maleren Piet Mondrian, designeren Theo van Doesburg og møbelsnekkeren og arkitekten Gerrit Rietveld. Kunstneren og designeren Bart van der Leck og arkitekten J.P. Oud, som blant annet prosjekterte bygninger i Weissenhofsiedlung i Stuttgart, var også et fremtredende medlemmer av bevegelsen.
Medlemmene var sterkt kritiske til Bauhaus' idealer og resultater, og tok også avstand fra kubismen. Mondrian tok opp noen av kubismens prinsipper i sin kunst, men førte dem etterhvert i en annen retning. 
Medlemmene av De Stijl ønsket å uttrykke et nytt utopisk ideal av spirituell harmoni og orden.  
I årene 1920–1925 økte De Stijls påvirkning på maleri, Bauhaus og den internasjonale stilen i arkitektur, samt mote og interiørdesign.  
I Nederland avtok De Stijls betydning, dels fordi de ledende kunstnerne flyttet til Tyskland og Frankrike, og dels fordi det var en generell, konservativ innstiling blant publikum overfor De Stijls «profeter».

Publikasjoner

Medlemmene av De Stijl publiserte flere teoretiske skrifter. Disse var sterkt publikumsrettet. Det var et mål at folk skulle forstå og verdsette de nye prinsippene og formene de sto for. 
I 1917 begynte de utgivelsen av tidsskriftet De Stijl, med Theo van Doesburg som redaktør. I første nummer skrev han at De Stijl-bevegelsen var en reaksjon på den «moderne barokken», den ekspresjonistiske arkitekturen som arkitektene i Amsterdamskolen sto for.
Sauesaks

Ei sauesaks er ei saks for å klippe ull av sauer.
Sauesaksa består av to rundt 10 cm lange knivblad, som er laget av to stykker fjærende stål. Stykkene er skrudd fast i hverandre, og fjæringen gjør at saksa åpner seg når saueklipperen åpner handa.
I moderne landbruk er sauesaksa blitt erstattet av elektriske klippemaskiner.
Så langt

Så langt er et samlealbum med Hjerterknekt, utgitt i 2004.
Charlbury

Etymologi

Toponymisk bevis antyder at Charlbury var en angelsaksisk bosetning fra en gammel alder, og kan bli assosiert med «Faerpinga in Middelenglum» listet i Tribal Hidage fra 600- til 800-tallet. Stedsnavnet er en sammensetning av to angelsaksiske elementer. Burh er et befestet sted (jf. borg). Ceorl henviser til en «frimann av laveste rang», men andre kilder antyder at Ceorl også kan være et personnavn. Likheten mellom Ceorl og personnavnet Charles er ingen tilfeldighet: «Charles», «ceorl» og «churl», sammen med det moderne tyske navnet Karl er avledet fra samme urgermanske ord *karlaz, noe som etymologisk fører tilbake til første forklaring, «karl», «carl», «ceorl», er gamle betegnelser for en mann fra lav samfunnsklasse.

Historie

Sognekirken er viet til jomfru Maria, men det er også en tradisjon som assosierer den med sankt Diuma av Mercia, som var den første biskopen i Mercia. Den nåværende kirkebygningen er fra 1600-tallet.
I utkanten av byen ligger Lee Place, som tidligere tilhørte Ditchleyslekten, og som nå er sommerhjemmet til hertugen av Marlborough. En annen herregård i byen er Cornbury Park fra 1600-tallet. Den ble til dels tegnet av Hugh May, og eies av Lord Rotherwick.
Rowan Williams, erkebiskop av Canterbury, har også sitt sommerhjem i Carlbury. Når han er der på søndager holder han gudstjenesten i sognekirken.
Stasjonen er fra Brunels tid, og det går tog mot blant Oxford, London og Hereford.
Charlbury har i nyere tid blitt kjent for Charlbury Riverside Festival, den største gratisfestivalen for rock og world music i Oxfordshire. De holdes på et offentlig område som er omkranset av Evenlode, og er kjent som Millfield fordi de tidligere lå en vannmølle der.
Bjärred

Bjärred er et tettsted i Lomma kommune i Skåne län i Sverige. I 2010 hadde tettstedet 9 542 innbyggere. Bjärred ligger cirka 11 kilometer vest for Lund.
Nordberg (Oslo)

Avgrensning

Strøket er avgrenset av Damefallet i vest. Nordgrensen følger derifra i Carl Kjelsens vei, deretter sør og langs Peder Ankers vei til Langemyrveien. Deretter øst for Langmyrveien sør og østover til den treffer gatene Havnabakken og Havnehagan som er inkludert i strøket, men er også strøkets østgrense. Sistnevnte gate fortsetter videre vestover som Nils Bays vei, som treffer på Damefallet igjen, og er strøkets grense i sør.
Det grenser dermed til Sogn i vest, Kringsjå i nordvest, Korsvoll i nordøst og øst, Tåsen i sørøst og sør, og Berg helt i sørvest. Nordberg har de senere årene utviklet seg til å bli et av de dyreste villaområdene i Oslo. Sørhellingen gir mange av eiendommene utsikt over byen Oslo og fjorden.

Historie og bebyggelse

Nordberg er gitt navn etter Nordberg gård, som ligger i Nordbergveien 42.
Nordberg er et utpreget villaområde, og består hovedsakelig av ene- og tomannsboliger. Større deler av området ble bygget på 1930-tallet, etter at A/S Akersbanene sammen med Aker kommune i årene rundt 1920 hadde foretatt store tomtekjøp på Nordberg, men også i nærområdene Sogn, Berg og Haugerud, i forbindelse med planlegging og utvikling av det man kalte for Sogn haveby. Noen år senere utparsellerte og solgte A/S Akersbanerne tomtene til finansiering av Sognsvannsbanen.Nordberg stasjon ble lagt ned i 1992, men strøket blir fremdeles betjent av Holstein stasjon og Østhorn stasjon.
På Nordberg ligger Nordberg kirke som tilhører Nordberg prestegjeld i Oslo bispedømme.
Nordbergs skoleelever sogner til Kringsjå, Korsvoll og Tåsen barneskoler, samt Nordberg ungdomsskole. Stedet ligger like ved marka, med Sognsvann under fem minutters gange unna.

Idrett

Ski- og Fotballklubben Lyn og Idrettslaget Koll er de sentrale idrettsklubbene som sogner til Nordberg. I tillegg holder basketballklubben Nordberg Basket til i strøket.
Fransk mesterskap i kappgang 1897

Fransk mesterskap i kappgang 1897 ble arrangert 11. juli 1897, i Paris. Dette var det femte franske mesterskapet i kappgang som ble arrangert. 
Det ble konkurrert i 1 kilometer og 20 kilometer kappgang.
School of the Air

School of the Air er fellesbetegnelsen for den fjernundervisning som ivaretas for skolebarn på alle stadier i de avsides- og fjerntliggende områder i Australia.
Skolen, som ble grunnlagt i 1950, kunne feire sitt 50-årsjubileum 8. juni 2000.
Undervisningen har, frem til 2002, foregått over kortbølgeradio på det radiosambandet og de frekvenser som brukes av Royal Flying Doctor Service. I dag foregår undervisningen ved hjelp av trådløs Internett forbindelse.
Med innføring av internet og web-kamera hos den enkelte elev er det nå blitt to-veis visuell kontakt mellom lærer og elev. Selve «skolen» med lærere holder til i de større sentra og elevene sitter spredt omkring på de enkelte farmer. Vanligvis tilbringer elevene en time per dag hvor de får individuell undervisning fra læreren og resten av skoledagen arbeider de med det mottatte materiale sammen med foreldre, eldre søsken, andre slektninger eller en ansatt huslærer.
Tradisjonelt fikk elevene sitt skolemateriell og rettede oppgaver og returnerte nye oppgaver med enten med Flying Doctors eller med den tildels uregelmessige og upålitelige postforbindelse i Australias ødemarker. Med innføring av internett og E-post får elevene nå sine rettede oppgaver på en mye raskere måte.
En skole som den i Alice Springs har for tiden 120 elever spredt over et område på 1 300 000 kvadratkilometer. Barn av de opprinnelige australiere, aboriginene utgjør omtrent 15 prosent av elevene.
Side alle elevene lever i en isolert situasjon er School of the Air ofte deres første møte med andre barn og det første møte med andre ut over den nærmeste familie. Gjennom en årlig sammenkomster hvor elevene reiser til skolen og tilbringer en uke sammen med lærer og de andre elever får barna anledning til å knytte nye kontakter.
Rushan

Rushan (kinesisk: 乳山; pinyin: Rǔshān) er et byfylke i Shandong i Folkerepublikken Kina. Det ligger under byprefekturet Weihai.
Byfylket hadde 607 916 innbyggere i 1999.
Rushans navn, som betyr «brystfjellet», skyldes et lite fjell i fylket.
Det første fylket organisert i dette området et Yuli og ble opprettet i 206 f.Kr.
Fylket har en vakker havskyst som er blitt sterkt utbygd. Husene er her tomme for det meste av året men tett befolket i turistsesongen.
Tilbakekrysning

Tilbakekrysning eller tilbakeavl er en krysning mellom en hybrid (F1-generasjonen) og en av dens foreldre (P-generasjonen), eller med et genetisk tilsvarende individ. Den mest vanlige formen for tilbakekrysning er såkalt testkrysning (prøvekrysning), en krysning mellom et individ med en dominant fenotype (som kan være enten homozygot eller heterozygot for det dominante allelet) med et individ som er homozygot for det recessive allelet.

Testkrysning

For eksempel; krysser man en flue som er dobbel heterozygot (Aa Bb) med en som er dobbel homozygot mutant (aa bb), kalles det er testkrysning. Det tilsvarer også en krysning mellom et individ fra F1-generasjonen med et individ fra P-generasjonen, som også kalles en tilbakekrysning. Dersom disse genene ikke er koblet, vil forholdet bli 1:1:1:1 av de fire mulige fenotypekombinasjonene. Om genene er koblet (A med B og a med b) og det ikke skjer noen overkrysning (som måles i prosenter), vil man bare få de to foreldrenes fenotyper, i forholdet 1:1.
Vita tripartita Sancti Patricii

Vita tripartita Sancti Patricii (Sankt Patricks trefoldige liv) er et manuskript på latin og irsk av ukjent alder, men inneholder muligens tekst som dateres tilbake til 500-tallet, og slik tittelen antyder handler det om livet til den irske helgenen sankt Patrick.
Det er kjent at det eksisterte minst fire kopier av teksten i 1647.
Foruten informasjonen om helgenen har manuskriptet også en viss verdi for historikere ved at det sier noe om middelalderen i Irland og nabolandene.
Gymnastikk under Samveldelekene 1990

Gymnastikk under Samveldelekene 1990. Gymnastikk var en av flere sporter under de fjortende samveldelekene som ble arrangert i Auckland på New Zealand i perioden 24. januar til 3. februar 1990. Det var andre gangen gymnastikk var med på programmet i Samveldelekene. Det ble konkurrert i 13 turnøvelser, samt fem øvelser i rytmisk gymnastikk kun for kvinner. Canada ble beste nasjon med fjorten gullmedaljer foran Australia og New Zealand med to hver.
Møkstrafjorden

Møkstrafjorden er en fjord i Austevoll kommune i Hordaland. Den har innløp mellom øyene Horgo og Møkster, som den er oppkalt etter, og strekker seg cirka 12 kilometer sørøstover, på vestsiden av Huftarøy og nordsiden av Selbjørn. I sør kommer Skoltafjorden inn fra vest.
Mellom Huftarøy og Selbjørn ligger Bekkjarviksundet, som blir krysset av en cirka 400 meter lang bro. På sørsiden av sundet ligger Selbjørnsfjorden. Lunnøya ligger like nord for Selbjørn. 
Horgefjorden ligger nord for Møkstrafjorden.
Folkets demokratiske parti (Bhutan)

Folkets demokratiske parti er et av to tillatte politiske partier i Bhutan.
Partiet ble stiftet 24. mars 2007. Dets første leder er tidligere statsminister og landbruksminister Sangay Ngedup.
Partiet ble godkjent av Bhutans valgkommisjon i september 2007.
Partiet stiller ved Valget i Bhutan 2008, mot Druk Phuensum Tshogpa.
Gemeinsame Körperschaftsdatei

Gemeinsame Körperschaftsdatei (GKD) er en tyskspråklig Normdatei (kontrollert deskriptorsystem) som framfor alt brukes av biblioteker til å indeksere organisasjonsnavn fra kataloger. På samme måte som SWD og PND blir GKD drevet og oppdatert av Deutsche Nationalbibliothek (DNB), Bayerische Staatsbibliothek, Staatsbibliothek zu Berlin og fra 1997 Österreichische Nationalbibliothek i fellesskap, i tillegg til at en rekke bibliotekforbund er involvert. Redaksjonsansvaret er lokalisert i Staatsbibliothek zu Berlin. GKD ble dannet i 1970-årene av katalogdata fra Zeitschriftendatenbank (ZDB). I april 2004 inneholdt GKD mer enn 915.000 datasett.

Struktur

På samme måte som for SWD og PND brukes Regeln für die alphabetische Katalogisierung (RAK-WB) som regelverk. I dette er det fastlagt hva som gjelder som en organisasjon, for eksempel forvaltningsenheter (dvs tilsvarende kommuner, fylker etc), firmaer, foreninger, kongresser, utstillinger og lignende.
I tillegg til individuelle organisasjoners navn (indeksnøkler og synonymer) inneholder GKD-datasett lenger til eventuelle forgjengerorganisasjoner og tidligere/etterfølgende navn.
GKD-datasett identifiseres entydig ved hjelp av et ID-nummer, GKD-nummeret som består av sifre med et kontrollsiffer til slutt (X står da for 10).
GKD-søk etter enkeltorganisasjoner er en del av mange kataloger.
Det finnes en lenke til mellom mellom GKD og Library of Congress, og en lenke til Wikipedia er under planlegging.

Referanser mellom GKD-Datasett

Datasettene i GKD kan vise til «tidligere/senere navn» og «tilhører. Følgende eksempel viser et utdrag:
Demon

Demon (på gresk daimon, det vil si «guddom» «ånd», skrevet daemon på latin) er en betegnelse på ånder og guddommer, særlig onde, som forekommer i forskjellige religioner, myter og folketro. Det opprinnelig greske daimon-begrepet kunne i antikken betegne en halvgud, naturånd eller sjel. I kristendommen har ordet derimot blitt tatt i bruk om hedenske guder og onde åndsmakter, og demon betyr i dag først og fremst «ond ånd». Demon blir i mange sammenhenger brukt som synonym til djevel og en motsetning til engel.
Demoni betegner tilstander eller handlinger som antas å utspringe av demoners påvirkning. Ordet brukes dessuten nærmest synonymt med djevelskhet eller rett og slett ondskap. Demoni har hatt en betydelig plass i den folkelige kristendommen, hvor alt uforklarlig eller tilsynelatende ondsinnet ble tilskrevet påvirkning fra demoner. De voldsomme hekseprosessene og inkvisisjonene bygget likeledes på en hardnakket tro på demoner.

Talmud

En lang rekke demoner, eller egentlig onde guddommer, har egne navn i forskjellige religioner. For eksempel er Samael en viktig figur i talmud, den jødiske lovens bøker, der han opptrer som anklager, forfører og ødelegger. Samael sies også å være det rette eller åndelige navnet for Djevelen og kalles dessuten «Dødens engel».

Demoner i populærkulturen og ellers

Demoner har vært et yndet motiv både i religion, folketro, litteratur og ikke minst moderne underholdningsindustri som tegneserier, kioskromaner og skrekkfilmer. Av nyere eksempler kan nevnes den stilskapende filmen Exorcisten fra 1973, Paranormal activity filmene, bestselgerromanen Engler og demoner av Dan Brown og den norske barneboka Jon Demon av Reidar Kjelsen.
Begrepet demon har også gitt navn til en rekke andre fenomener og ting, blant annet Maxwells demon, et teoretisk paradoks i fysikken, jagerflyet McDonnell F3H Demon i bruk fra 1956 til 1964, og det kristne hardcorebandet Demon Hunter.
Frankfurt (Oder)

Historie

Byen ble grunnlagt på 1200-tallet. I senmiddelalderen dominerte den handelstrafikken på elven mellom Breslau og Stettin. Byen har hatt universitet siden 1500-tallet – Universität Viadrina – , som imidlertid ble stengt ved opprettelsen av Humboldt-universitetet i Berlin. Lærerstaben og utstyret ble flyttet til andre læresteder, særlig Breslau (polsk: Wrocław) i dagens Polen.
I april 1945 ved avslutningen av andre verdenskrig brant praktisk talt hele byen opp. Da grensen mellom Tyskland og Polen ble trukket etter krigen, havnet bydelen Dammvorstadt på den polske siden av grensen og ble til byen Słubice. Grensen mellom Tyskland og Polen går i elven Oder (polsk: Odra) og byen har etter denne fått sitt tillegg i navnet, (Oder) (skrives alltid i parentes), også for å skille den fra byen Frankfurt am Main.
Tomokazu Hirama

Karriere

Tomokazu Hirama startet sin profesjonelle karriere i Yokohama F. Marinos i 1996. Han har også spilt for Montedio Yamagata, Vegalta Sendai, Consadole Sapporo, Albirex Niigata, FC Horikoshi og Sony Sendai.
NM i mangekamp 1949

NM i mangekamp 1949 var en del av NM i friidrett 1949.
Det ble konkurrert i femkamp og tikamp for menn og trekamp for kvinner. 
Mesterskapet i femkamp ble arrangert i Bodø 10. juli.
Mesterskapet i tikamp ble arrangert i Bergen 17.-18. september.
Mesterskapet i trekamp ble arrangert i Tønsberg 28. august.
Erich Neumann

Bakgrunn

Erich Neumannn var født i Forst i en protestantisk familie. Hans far var fabrikkeier. Etter grunnskole og etter å ha fått sitt høyskolediplom, studerte han jus og økonomi ved universitetene i Freiburg im Breisgau, Leipzig og Halle an der Saale. Han tjenestegjorde under den første verdenskrig og fikk graden Oberleutnant.

Karriere

I 1920 ble han Regierungsassessor i det prøyssiske innenriksministeriet og senere i Essen-distriktet. Han tjenestegjorde deretter som regeringsråd (Regierungsrat) i det preussiske handelsdepartement. Han ble forvaltningstjenestemann (Landrat) i Freystadt (Nedre Schlesien). Senere tjenestegjorde han som ministerassistentsekretær (Ministerialrat), atter en gang i det preussiske handelsdepartement. I september 1932 ble han befordret til permanent sekretær (Ministerialdirektor) i det preussiske statsdepartement.

Nasjonalsosialismens tid

I motsetning til mange andre høyere statstjenestemenn sluttet Neumann seg tll nazistpartiet på et heller sent tidspunkt, først i mai 1933, fire måneder etter Adolf Hitlers utnevelse til Tysklands rikskansler og etter partiets maktovertagelse. Han ble medlem i SS i 1934 med graden major (Sturmbannführer). I 1936 ble han utnevnt til direktør for utenlandsvalutaavdelingen ved Byrået for fireårsplaner. 
I 1938 ble Erich Neumann forfremmet til statssekretær og deltok den 12. november 1938 på Hermann Görings konferanse om arianiseringen av den tyske økonomi.
Holocaust - Wannseekonferansen: Den 20. januar 1942 deltok han på Wannsee-konferansen som representant for Kontoret for Fireårsplanen; Neumann representerte således forskjellige ministerier som økonomi, arbeide, finans, mat, transport, utrustning og ammunisjon. Neumann anmodet om at jødiske arbeidere i virksomheter som var essensielle for krigsinnsatsen inntil videre burde unntas fra deportasjoner inntil det var funnet andre arbeidskrefter som kunne tre inn som erstatning i deres sted. Synspunktet var i pakt med den allerede inngåtte overenskomst mellom Reichssicherheitshauptamt og Wirtschaftsrüstungsamt des OKW (OKW=  Wehrmachts overkommando). Adolf Eichmanns deportasjonsretningslinjer av 31. januar 1942 inneholdt i pakt med dette unntak for tyske jøder i rustningsrelatert virksomheter og i landbruket.
I august 1942 ble Neumann generaldirektør for det tyske potassiumsyndikat. Hans mangeårige stilling som leder av valutaavdelingen ble overtatt av ministerialdirigent Friedrich Gramsch.

Etterkrigstiden

Neumann ble pågrepet av de allierte i 1945, men ble løslatt pga. dårlig helse tidlig i 1948.
Dichodontus

Utseende

Store og kraftige, svarte biller. Som vanlig hos hornbiller er det stor forskjell mellom kjønnene. Hannene har et horn på hodet som hos denne slekten er forholdsvis kort, og pronotum er uthulet foran med et bredt, avrundet framspring på toppen. Overflaten er nokså matt hos denne slekten.

Utbredelse

Slekten er utbredt i Sørøst-Asia (Indonesia og Malaysia).
Trym Torson

Musikalsk

Han er kjent for sitt jazz-inspirerte spill og sin hurtige måte å spille på, ofte med Blast beat og dobbelbass-spilling.
Murmansk regionale dukketeater

Murmansk regionale dukketeater (Murmansk Regional Puppet Theatre) er et statlig dukketeater i Murmansk, Russland. Teateret ble grunnlagt 28. august 1933. Per 2018 er Jevgenij Vladislavovitsj Sukhanov direktør for teateret, hvis kompani består av 15 medlemmer.
Teateret har adresse ul. Sofia Perovskaya, 21a.

Historikk

Dukketeaterets første kunstneriske leder het Viktor Aleksandrovitsj Podobedov. Han etablerte opprinnelig teateret i Hibinogorsk i Kirov. Opprinnelig het teateret «Teateret for små tilskuere» (Theatre for Little Spectators). 
Under andre verdenskrig ble teateret brukt til å støtte opp under motstanden mot den invaderende tyske militærmakten. Det ble vist over 100 forestillinger i Podobedovs teater under krigen, og det ble i tillegg oppført over 1000 forestillinger ved frontlinjen, hvorav minst 200 forestillinger ble arrangert like ved fronten. Hele staben ved dukketeateret mottok etter krigen en tapperhetsmedalje kalt «Medaljen for forsvar av Arktis» for denne krigsinnsatsen.
I 1949 flyttet teateret til Murmansk, der det fortsatt (2018) holder til.

Festival

Murmansk regionale dukketeater er festivalarrangør, og skal i perioden 14.-18. september 2019 arrangere «IX. International Puppet Theaters Festival of the Barents Region».
Harriet

Etymologi

Harriet er en engelsk form av franske Henriette. Harriet er dermed en feminin form av Harry, den engelske formen av franske Henry. Dette navnet har opprinnelse i germanske Heimirich, som var cannet av heim, «hjem», og ric, «makt, hersker».
Harriet har norsk navnedag 22. august, finsk navnedag 6. januar og svensk navnedag 10. oktober.
Warp Records

Warp Records er et uavhengig engelsk plateselskap startet i Sheffield i 1989, og er først og fremst kjent for tidlige utgivelser av elektronisk musikk fra artister som bl.a. Aphex Twin, Nightmares on Wax, Squarepusher, Autechre, Boards of Canada og Plaid.
I de senere år har de skiftet stilretning og konsentrert seg mer om indie rock-artister.

Historie

Warp Records ble grunnlagt av Steve Beckett og Rob Mitchell. Den første utgivelsen var 12-tommeren Track With No Name av Forgemasters. Etter den fulgte Nightmares on Wax' 12-tommer Dextrous som det ble solgt 30 000 eksemplarer av, til tross for fraværet av markedsføring. Denne førte til større kommersiell suksess, og Warps femte utgivelse, LFOs El Ef Oh solgte 130 000 eksemplarer og oppnådde en tolvteplass på Englands topp 20-liste.
Warp ga ut en rekke singler og album i serien Artifical Intelligence, med eksperimentell elektronisk musikk fra banebrytende artister som Aphex Twin, B12, Autechre, Black Dog, Richie Hawtin og The Orb.
I 2000 flyttet Warp fra Sheffield til London. Rob Mitchell døde av kreft året etter.
Skogsalatpraktvikler

Utseende

En nokså liten (vingespenn 11–14 mm), brunspraglete vikler. Forvingen er noe avrundet med krum fremkant (costa). De ytterste to tredjedelene er mørkt gråbrune, den innerste tredjedelen okerfarget med en hvit, firkantet flekk. Bakvingen er mørkt gråbrun.

Levevis

Larven utvikler seg på blomsterhodene av meldestokk og skogsalat.